Alamsaksa laenud eesti keeles

Alamsaksa laenud on alamsaksa, täpsemalt peamiselt keskalamsaksa keelest eesti keelde laenatud sõnatüved. Eesti keeles on palju alamsaksa päritoluga sõnu. Keelt vahendasid eestlastele 13. sajandil Eesti ala vallutanud ristisõdijad ja seejärel saabunud vaimulikud, ametnikud, kaupmehed, käsitöölised. Pikaks ajaks sai alamsaksa keel ametliku keele staatuse, kuni 16. sajandi teisel poolel ülemsaksa keel teda välja tõrjuma hakkas. Alamsaksa laenud on eesti kirjakeele suurim laenurühm: Huno Rätsepa järgi on neid 771–850, 2012. aasta Eesti etümoloogiasõnaraamatu andmetel 477–656. Laensõnade iseloom peegeldab keskaegse Euroopa elukorralduse tulekut Eesti alale, nende hulgas on esemete, tööriistade, elukutsete jm nimetusi. Alamsaksa laene on palju juba 16.–17. sajandi eesti kirjakeeles. Alamsaksa laenud on nt järgmised sõnad (tüved): arst, haamer, ingel, kool, köök, naaber, püss, õli, üür. Eesti keeles olevate alamsaksa laensõnade hulgas on palju sõnavara seoses nii usu-, haridus- ja linnaelu uuendustega kui ka ühiskonna ja majandusega. Alamsaksa keelest on eesti keelde juurde tulnud ka taimede, loomade, toiduainete, töövahendite, ametite ja tarbeesemete nimetusi. Eesti keelde on lisandunud nii palju alamsaksa laensõnu, et neid esitatakse tavaliselt teemade kaupa. Mõned kategooriad on näiteks: kirikusõnavara (näiteks altar, koor, orel, pihtima) hoonetega seostuvad sõnad (näiteks kamber, kelder, köök, küün, pööning, ruum, korsten, müür, torn, trepp) eluruumi tulnud uuendused (näiteks kapp, lamp, peegel, pink, riiul, tool) majapidamisobjektid (näiteks kruus, käärid, nöör, pann, pott, seep) avalik elu- ja õiguskord (näiteks kaak 'häbipost', kelm, röövel, valsk, vang) ametid (näiteks arst, kokk, köösner, mölder, seemisker) tööriistad (näiteks haamer, höövel, peitel, saag, viil) nõud ja mõõdud (näiteks aam, lähker, pütt, toop, vaat) toiduained (näiteks ingver, kook, moos, pärm, sinep, vorst) Alamsaksa laensõnade tulekut eesti keelde saab dateerida, kui vaadata vana kirjakeelt, vana käsikirjakeelt ja arhiivisäilikuid. Eesti kirjakeele kõige vanemad trükised annavad konkreetse ajalise orientiiri. Paljud laenatud sõnad olid eesti keeles olemas hiljemalt 16. või 17. sajandil, sest neid leiab sellel ajal välja tulnud tekstidest, näiteks Wanradti ja Koelli katekismusest (1535), Joachim Rossihniuse kirikukäsiraamatust (1632), Heinrich Stahli (1637), Johannes Gutslaffi (1648) või Heinrich Gösekeni grammatikast (1660). Kuigi Johannes Gutslaff ja Joachim Rossihnius kasutavad tolleaegset Tartu kirjakeelt ning ülejäänud autorid omaaegset Tallinna kirjakeelt, tunduvad tänapäeval nende tekstid üldkirjakeelsed. 1535. aastal pandi kirja näiteks altar, ingel ja sakrament. 1632. aastal esinesid esimest korda kirjakeeles näiteks kaamel, pung, pütt, seep ja teener. 1637. aastal pandi esimest korda kirja kants, kihvt, kipper, kook ja krae. 1648. aastal tulid kirjakeeles kasutusele näiteks kaaluma, kriit, mold, müts ja sinep; enne 1656. aastat elevant. 1660. aastal ilmnesid eesti kirjakeeles esimest korda näiteks aam, ingver, kruvi ja köösner. Valdav osa varasematest laensõnadest on arvatavasti eesti keelde jõudnud suuliste laenudena ning enamik nendest on ka püsima jäänud. Alamsaksa keelest hakati sõnu eesti keelde laenama sajandeid enne nende kirjapanemist, kuna eesti kirjakeel on suhteliselt uus. Selle tõttu saab vana käsikirjakeele põhjal määrata laenatud sõna esimese kasutuskorra eesti trükisõnas. Enamik vanu kirjutisi pole aga trükikirjas avaldatud. Üha enam tekstolooge ja leksikograafe on hakanud avalikkusele kättesaadavaks tegema arhiivis olnud kirjutisi. Kuigi osa tekste on avaldatud, on enamik arhiivides olevat kirjasõna avalikuks tegemata. Selle tõttu tuleb otsida andmeid avaldamata materjalide kohta arhiividest või uurimustest, kus on arhiiviandmed juba kasutusele võetud. germaani laenud eesti keeles saksa laenud eesti keeles baltisaksa laenud eesti keeles vanarootsi laenud eesti keeles rootsi laenud eesti keeles balti laenud eesti keeles slaavi laenud eesti keeles vanavene laenud eesti keeles vene laenud eesti keeles soome laenud eesti keeles TEA entsüklopeedia (e-väljaanne: http://www.ents.ee:81/Default.aspx?aid=37402[alaline kõdulink] (vaadatud 12.12.2012)) Viikberg, Jüri. 2014. Alamsaksa laensõnadest nende tulekuajas. Keel ja kirjandus, 10, 749-762. Metsmägi, Iris; Sedrik, Meeli; Soosaar, Sven-Erik (2012). Eesti etümoloogiasõnaraamat. Tallinn: Eesti Keele Sihtasutus http://www.eki.ee/books/ekk09/index.php?link=L_10 Eesti entsüklopeedia veebis laenud[alaline kõdulink] (vaadatud 12.12.2012) Külli Prillop (2. mai 2022). "Elevant". Vana kirjakeele sõnastik (digi-VAKS). Tartu Ülikool. Vaadatud 17. juuni 2022. [ASL] Alamsaksa laensõnad eesti keeles, Eesti Keele Instituut